پێشبڕکێی کاندیدی دیموکراتەکان بۆ سەرۆکایەتی لە نێوان بایدن و ساندەرز گەرموگوڕتر دەبێت
بە پێی ئەنجامە بەراییەکانی هەڵبژاردنەکانی دیموکراتەکان لە ڕۆژی سێشەممە کە لە 14 ویلایەتدا بەڕێوەچوون هەتا ئێستا جۆ بایدن لە پێشە و لە 8 ویلایەتدا سەرکەوتنی بەدەستهێناوە و لە پاش ئەویش بێرنی ساندەرز دێت کە سەرکەوتنی لە سێ ویلایەتدا مسۆرگەر کردووەو. 
جۆ بایدن لە بەلایەنی کەم 8 لەو 14 ویلایەتانەی کە ڕۆژی سێشەممە ( ناسراو بە سێ شەممەی مەزن) هەڵبژاردنی بەرایی دیموکراتەکانی تیادا ئەنجام درابوو، سەرکەوتنی بەدەست هێناوە. بایدن نەک تەنها لە ویلایەتەکانی باشوری ئەمەریکا سەرکەوتنی بەدەستهێنا کە وەکو چاوەڕاون دەکرا، بەڵکو توانی لە ویلایەتەکانی مەسەچوسێتس، میناسۆتا و تێکساسیش سەربکەوێت. بێرنی ساندەرز لە 3 ویلایەتدا سەرکەوتنی بەدەستهێناوە و ئەنجامە بەراییەکانی کالیفۆرنیاش نیشان دەدات بە جیاوازییەکی زۆر لە پێشە. ڕۆژی چوارشەممە ڕۆژێک پاش هەڵبژاردنە بەراییەکانی دیموکاتەکان لە 14 ویلایەت ملیاردێر مایک بلومبێرگ دەستی لە هەڵمەتەکانی پێشبڕکێکردن بۆ بوون بە کاندیدی سەرەکی دیموکراتەکان بۆ هەڵبژاردنەکانی 2020 کشاندەوە و گوتی پشتیوانی لە جۆ بایدن دەکات. بلومبەرگ زیاتر لە نیو ملیۆن دۆلار پارەی خۆی بۆ لە هەڵمەتەکاندا خەرج کرد. هاوکات ئێمی کلۆباشار و پیت بووتیجج پاش ئەوی ڕۆژی دووشەممە دەستیان لە هەڵمەتەکان کشاندەوە هەردووکیان پشتیوانی خۆیان بۆ جۆ بایدن ڕاگەیاند. لە ئێستادا بۆی هەیە بێرنی ساندەرز و جۆ بایدن بکەونە پیشبڕکێیەکی توند لە ماوەی چەند هەفتەی داهاتوودا بۆ ئەوی ڕوون بێتەوە ئاخۆ کامیان دەتوانن ببنە کاندیدی سەرەکی پارتی دیموکرات و لە هەڵبژاردنەکانی مانگی 11 دا ڕووبەڕووی سەرۆک ترامپی کۆماری ببێتەوە. بۆ بردنەوە و بوون بە بەربژاری دیموکراتەکان بۆ سەرۆکایەتی ئەمەریکا، پێویستە براوە دەنگی 1991 نۆێنەری ویلایەتەکان بەدەستبهێنێت. هەر ویلایەتەو بە پێی ئاماری دانیشتوانی نوێنەری بۆ دیاری کراوە بۆ نمونە ئەو ولایەتانەی کە ڕۆژی سێشەممە دەنگدان تیایاندا ئەنجام درا دەنگی ژمارەی نوێنەرەکانیان بەم شێوەیەیە: کالیفورنیا 415 تێکساس 228 کارۆلاینای باکور 110 ڤێرجینیا 99 ماساچوسێتس 91 مینیسۆتا 75 کۆلۆرادۆ 67 تێنسی 64 ئەلەباما 52 ئۆکڵاهۆما 37 ئەرکەنسا 31 یوتا 29 مەین 24 ڤێرمۆنت 16